b"\n_START_ARTICLE_\nDambrelis\n_START_PARAGRAPH_\nDambrelis, band\xc5\xabr\xc4\x97lis, bind\xc5\xabr\xc4\x97lis, dambras, varganas, vargon\xc4\x97lis, \xc5\xa1eivel\xc4\x97, kanklik\xc4\x97, bimba \xe2\x80\x93 muzikos instrumentas lamelofonas (virpinamas metalo lie\xc5\xbeuv\xc4\x97lis), priskiriamas skambinam\xc5\xb3j\xc5\xb3 idiofon\xc5\xb3 grupei. Gaminamas i\xc5\xa1 metalo, re\xc4\x8diau - palm\xc4\x97s medienos, bambuko, kaulo. Metalinis 5-10 cm ilgio siaur\xc4\x97jan\xc4\x8dios pasagos (kartais trapecijos) formos korpusas per vidur\xc4\xaf turi pritvirtint\xc4\x85 plienin\xc4\xaf 6-12 cm ilgio ir ma\xc5\xbedaug 0,5 cm plo\xc4\x8dio lie\xc5\xbeuv\xc4\x97l\xc4\xaf u\xc5\xbelenktu galu - v\xc4\x85\xc5\xa1eliu. Grojant dambreliu, siaurasis korpuso galas nepilnai sukandamas arba priglaud\xc5\xbeiamas prie dant\xc5\xb3, o lie\xc5\xbeuv\xc4\x97lio v\xc4\x85\xc5\xa1elis virpinamas pir\xc5\xa1tais. Lie\xc5\xbeuv\xc4\x97lis i\xc5\xa1duoda vien\xc4\x85 pastov\xc5\xb3 pagrindin\xc4\xaf ton\xc4\x85, o burnos ertm\xc4\x97 atlieka rezonatoriaus funkcij\xc4\x85. Kalbos padargais i\xc5\xa1ry\xc5\xa1kinami \xc4\xafvair\xc5\xabs obertonai._NEWLINE_Paplit\xc4\x99s daugelyje pasaulio taut\xc5\xb3 (\xc5\xa0iaur\xc4\x97s Europoje, Eurazijos step\xc4\x97se, \xc5\xa0iaur\xc4\x97s Sibire ir kt. Ypa\xc4\x8d populiarus Tuvoje, Chakasijoje, Jakutijoje, Piet\xc5\xb3 Indijoje, Indonezijoje, Aliaskoje). Nepaisant angli\xc5\xa1ko pavadinimo Jew's harp '\xc5\xbeydo arfa', \xc5\xa1is instrumentas nei su \xc5\xbeydais ar judaizmu, nei su arfa neturi nieko bendra.\n_START_SECTION_\nIstorija\n_START_PARAGRAPH_\nManoma, kad tai vienas seniausi\xc5\xb3 muzikos instrument\xc5\xb3 pasaulyje. Kin\xc5\xb3 grafikos k\xc5\xabrinyje, kuris datuojamas III a. pr. m. e. vaizduojamas muzikantas, grojantis dambreliu. \xc4\xae Europ\xc4\x85 atkeliavo i\xc5\xa1 Azijos apie XIII a. Seniausi Europos dambreliai rasti 1399 m. sugriautos Tanenbergo pilies griuv\xc4\x97siuose. \xc5\xa0vedijoje Trompii gimin\xc4\x97s, taip pat gyvenusios XIV am\xc5\xbeiuje, herbe buvo dambrelio pie\xc5\xa1inys. \xc4\xae Vakar\xc5\xb3 Europ\xc4\x85 dambrelis pateko su german\xc5\xb3 kult\xc5\xabra. 14-15 a. Europoje buvo populiarus tarp \xc5\xbeemesnio luomo atstov\xc5\xb3. Juo grodavo keliaujantys prekiautojai, artistai, muzikantai, fokusininkai, elgetos. Yra \xc5\xbeini\xc5\xb3, kad samdomi kariai laisvalaikiu grodavo \xc5\xa1iuo instrumentu._NEWLINE_XVIII a. dambrelis gars\xc4\x97jo kaip virtuozi\xc5\xa1ko muzikavimo instrumentas. Kompozitorius Johannas Georgas Albrechtsbergeris (L. van Bethoveno mokytojas) suk\xc5\xabr\xc4\x97 ma\xc5\xbeiausiai septynis koncertus dambreliui ir styginiams (trys i\xc5\xa1 j\xc5\xb3 i\xc5\xa1liko Budape\xc5\xa1to bibliotekoje). Vokie\xc4\x8di\xc5\xb3 meistras J. H. Scheibleris \xc4\xaf vien\xc4\x85 instrument\xc4\x85 sujung\xc4\x99s 11 dambreli\xc5\xb3, pagamino muzikos instrument\xc4\x85 aur\xc4\x85.\n_START_SECTION_\nLietuvoje\n_START_PARAGRAPH_\nManoma, kad \xc4\xaf Lietuv\xc4\x85 atkeliavo i\xc5\xa1 Vakar\xc5\xb3 Europos (german\xc5\xb3 taut\xc5\xb3). Yra kita versija, kad dambrel\xc4\xaf \xc4\xaf Lietuv\xc4\x85 gal\xc4\x97jo atne\xc5\xa1ti ir totoriai. Lietuvoje metalo dambreliai naudoti liaudies muzikoje, taip pat LDK didik\xc5\xb3 r\xc5\xabm\xc5\xb3 muzikoje. Trak\xc5\xb3 salos pilies teritorijoje rastas XIV a. dambrelis. Rast\xc5\xb3j\xc5\xb3 Vilniaus \xc5\xbeemutin\xc4\x97je pilyje ilgis \xe2\x80\x93 iki 5,3 cm, kilpos skersmuo \xe2\x80\x93 apie 5 x 1,5 cm. \xc5\xa0ie instrumentai Lietuvoje labai reti. Jie iki \xc5\xa1iol \xc5\xbeinomi tik i\xc5\xa1 pili\xc5\xb3 - Trak\xc5\xb3 ir V\xc5\xbdP teritorijos kasin\xc4\x97jim\xc5\xb3: j\xc5\xb3 rasta XIV-XV a. sluoksnyje. Tai leist\xc5\xb3 sp\xc4\x97ti \xc5\xa1iuos instrumentus buvus to laikotarpio valdovo dvaro muzikinio gyvenimo dalimi. (V\xc4\x97lesniais laikais \xc5\xa1\xc4\xaf instrument\xc4\x85 prisitaik\xc4\x97 ir kaimo muzikantai). Ant vieno i\xc5\xa1 Vilniaus \xc5\xbeemutin\xc4\x97je pilyje rast\xc5\xb3 dambreli\xc5\xb3, valant r\xc5\xabdis, atidengtas \xc4\xafspaudas \xe2\x80\x93 \xc5\xa1e\xc5\xa1ialap\xc4\x97 g\xc4\x97lyt\xc4\x97. Gali b\xc5\xabti, kad tai \xe2\x80\x93 meistro, gaminusio dambrel\xc4\xaf, \xc5\xbeenklas. Dambrel\xc4\xaf 1744 m. mini T. Lepneris knygoje \xe2\x80\x9eDer Preusische Littauer\xe2\x80\x9c, 1747 m. Pilypas Ruigys \xe2\x80\x9eLietuvi\xc5\xb3 - vokie\xc4\x8di\xc5\xb3 ir vokie\xc4\x8di\xc5\xb3 - lietuvi\xc5\xb3 kalb\xc5\xb3 \xc5\xbeodyne\xe2\x80\x9c, 1818 Kristijonas Donelaitis poemoje \xe2\x80\x9eMetai\xe2\x80\x9c. Iki XX a. I pus\xc4\x97s dambreliais kaimo kapelose b\xc5\xabdavo grie\xc5\xbeiamos \xc5\xa1oki\xc5\xb3 ir dain\xc5\xb3 melodijos, improvizacijos. Nuo XX a. 8-ojo de\xc5\xa1imtme\xc4\x8dio dambreliais grie\xc5\xbeiama folkloro ansambliuose. Roko muzikoje naudoja lietuvi\xc5\xb3 grup\xc4\x97s Atalyja, Skyl\xc4\x97, \xc5\xbdalvarinis. Solo dambreliu groja Dainius Jucius (Vilnius), \xc5\xbdanas Leskauskas (Vilnius), Albertas Barta\xc5\xa1ius (Pasvalys) bei Egidijus Darulis (Ukmerg\xc4\x97). Gamina Albertas Barta\xc5\xa1ius (Pasvalys), Germanas Aleksejevas (Visaginas)."